Išrašas

VALSTYBINIO SOCIALINIO DRAUDIMO FONDO VALDYBOS PRIE SOCIALINĖS APSAUGOS IR DARBO MINISTERIJOS DIREKTORIAUS

ĮSAKYMAS

DĖL DUOMENŲ APIE DRAUDĖJO REORGANIZAVIMĄ PATEIKIMO TAISYKLIŲ IR FORMOS PATVIRTINIMO

2006 m. vasario 27 d. Nr. V-81

Vilnius

Vadovaudamasis Apdraustųjų valstybiniu socialiniu draudimu įskaitos taisyklių, patvirtintų Lietuvos Respublikos Vyriausybės 1995 m. birželio 5 d. nutarimu Nr. 782 (Žin., 1995, Nr. 48-1172; 2004, Nr. 164-6000), 17 punktu:

1. Tvirtinu pridedamas:

1.1. Duomenų apie draudėjo reorganizavimą pateikimo taisykles;

1.2. Pranešimo apie draudėjo reorganizavimą formą (forma 6-SD).

2. Pripažįstu netekusiu galios Valstybinio socialinio draudimo fondo valdybos direktoriaus 1995 m. rugpjūčio 7 d. įsakymo Nr. 135 „Dėl duomenų apie apdraustuosius pateikimo blankų formų“ 1 punkto 6 pastraipą.

3. Įpareigoju:

3.1. (Nepateikiamas).

3.2. (Nepateikiamas).

3.3. (Nepateikiamas).

3.4. (Nepateikiamas).

3.5. (Nepateikiamas).

3.6. (Nepateikiamas).

4. Įsakymo vykdymo kontrolę pavedu Fondo valdybos direktoriaus pavaduotojai Irenai Pocevičienei.

DIREKTORIUS	MINDAUGAS MIKAILA

PATVIRTINTA

Valstybinio socialinio draudimo fondo

valdybos prie Socialinės apsaugos ir darbo

ministerijos direktoriaus 2006 m. vasario 27 d.

įsakymu Nr. V-81

DUOMENŲ APIE DRAUDĖJO REORGANIZAVIMĄ PATEIKIMO TAISYKLĖS

I. BENDROSIOS NUOSTATOS

1. Duomenų apie draudėjo reorganizavimą pateikimo taisyklės (toliau – Taisyklės) nustato duomenų apie draudėjo reorganizavimą pateikimo Valstybinio socialinio draudimo fondo valdybos teritoriniams skyriams ir Valstybinio socialinio draudimo fondo valdybos Karinių ir joms prilygintų struktūrų skyriui (toliau – Fondo valdybos teritorinis skyrius) tvarką.

2. Šios Taisyklės parengtos vadovaujantis Lietuvos Respublikos civiliniu kodeksu (Žin., 2000, Nr. 74-2262), Lietuvos Respublikos valstybinio socialinio draudimo įstatymu (Žin., 1991, Nr. 17-447; 2004, Nr. 171-6295), Apdraustųjų valstybiniu socialiniu draudimu įskaitos taisyklėmis, patvirtintomis Lietuvos Respublikos Vyriausybės 1995 m. birželio 5 d. nutarimu Nr. 782 (Žin., 1995, Nr. 48-1172), Draudėjų priskyrimo nelaimingų atsitikimų darbe ir profesinių ligų socialinio draudimo įmokos tarifų grupėms metodika, patvirtinta Lietuvos Respublikos Vyriausybės 2005 m. gruodžio 20 d. nutarimu Nr. 1368 (Žin., 2005, Nr. 149-5437), Formų 12-SD, 12a-SD „Pranešimas apie nemokamų atostogų suteikimą (nutraukimą)“ pildymo ir pateikimo VSDFV teritoriniams skyriams tvarka, patvirtinta Valstybinio socialinio draudimo fondo valdybos direktoriaus 2000 m. lapkričio 10 d. įsakymu Nr. 1023 (Žin., 2000, Nr. 99-3159), Duomenų apie apdraustojo socialiniu draudimu atleidimą iš darbo teikimo tvarka, patvirtinta Valstybinio socialinio draudimo fondo valdybos direktoriaus 2001 m. vasario 13 d. įsakymu Nr. 123 (Žin., 2001, Nr. 15-486), Duomenų apie motinai (įmotei), tėvui (įtėviui) arba vaiko globėjui suteiktas (nutrauktas) atostogas vaikui prižiūrėti, kol jam sueis treji metai, pateikimo taisyklėmis, patvirtintomis Valstybinio socialinio draudimo fondo valdybos direktoriaus 2004 m. gruodžio 22 d. įsakymu Nr. V-469 (Žin., 2004, Nr. 186-6955), Duomenų apie apdraustųjų valstybinio socialinio draudimo pradžią ir pabaigą pateikimo taisyklėmis, patvirtintomis Valstybinio socialinio draudimo fondo valdybos prie Socialinės apsaugos ir darbo ministerijos direktoriaus 2005 m. gruodžio 9 d. įsakymu Nr. V-489 (Žin., 2005, Nr. 147-5380).

3. Šiose Taisyklėse vartojamos sąvokos:

3.1. Reorganizuojamas draudėjas – draudėjas, kuris po reorganizavimo pasibaigia;

3.2. Naujas draudėjas – draudėjas, kuris perima reorganizuojamo draudėjo teises ir pareigas.

4. Šiomis Taisyklėmis turi vadovautis:

4.1. visi juridiniai asmenys bei jų filialai ir atstovybės, taip pat fiziniai asmenys, kurie įstatymų nustatyta tvarka privalo mokėti valstybinio socialinio draudimo įmokas (toliau – draudėjas);

4.2. fiziniai asmenys, už kuriuos Lietuvos Respublikos valstybinio socialinio draudimo įstatymo nustatyta tvarka valstybinio socialinio draudimo įmokas moka draudėjai (toliau – apdraustieji);

4.3. Valstybinio socialinio draudimo fondo valdyba prie Socialinės apsaugos ir darbo ministerijos (toliau – Fondo valdyba), Fondo valdybos teritoriniai skyriai ir kitos Valstybinio socialinio draudimo fondo įstaigos, susijusios su Valstybinio socialinio draudimo administravimu.

II. DUOMENŲ PATEIKIMAS REORGANIZUOJANT DRAUDĖJĄ SUJUNGIMO ARBA PADALIJIMO BŪDU

5. Reorganizuojant draudėją sujungimo arba padalijimo būdu, naujas draudėjas Fondo valdybos teritoriniam skyriui, kuriame buvo vykdoma reorganizuojamo draudėjo apskaita, pateikia formą 6-SD „Pranešimas apie draudėjo reorganizavimą“ (toliau – pranešimas) kartu su draudėjo reorganizavimo sąlygų dokumento patvirtinta kopija ir forma 2c-SD „Pranešimas apie apdraustojo valstybinio socialinio draudimo pabaigą“ arba forma 2d-SD „Pranešimas apie apdraustųjų valstybinio socialinio draudimo pabaigą“ (nurodydamas apdraustuosius, kurių valstybinis socialinis draudimas nutraukiamas pas reorganizuojamą draudėją ir bus tęsiamas pas naują draudėją), išskyrus atvejus, kai apdraustasis atleidžiamas iš darbo ar tarnybos (pateikiama forma 2a-SD arba forma 2b-SD). Naujas draudėjas pateikia Fondo valdybos teritoriniam skyriui, kuriame pradedama vykdyti šio draudėjo apskaita, formą 1c-SD „Pranešimas apie apdraustojo valstybinio socialinio draudimo pradžią“ arba formą 1d-SD „Pranešimas apie apdraustųjų valstybiniu socialiniu draudimu pradžią“, nurodydamas apdraustuosius, kurių valstybinis socialinis draudimas tęsiamas.

6. Reorganizuojant draudėją sujungimo būdu, naujas draudėjas privalo pateikti pranešimą apie kiekvieną reorganizuojamą draudėją.

7. Reorganizuojant draudėją padalijimo būdu, Fondo valdybos teritoriniam skyriui pranešimą privalo pateikti kiekvienas naujas draudėjas.

8. Naujas draudėjas pranešimą privalo pateikti Fondo valdybos teritoriniam skyriui per 10 dienų nuo reorganizavimo dienos, kai naujasis juridinis asmuo (draudėjas) įregistruojamas Juridinių asmenų registre. Pranešimas gali būti siunčiamas registruotu laišku, kurio spaudo data turi būti ne vėlesnė kaip 10 dienų nuo draudėjo reorganizavimo dienos. Pranešimas gali būti siunčiamas faksimiliniu ryšiu, po to per 5 dienas Fondo valdybos teritoriniam skyriui pristatant pranešimo originalą.

III. DUOMENŲ PATEIKIMAS REORGANIZUOJANT DRAUDĖJĄ PRIJUNGIMO ARBA IŠDALIJIMO BŪDU

9. Reorganizuojant draudėją prijungimo arba išdalijimo būdu, reorganizuojamas draudėjas Fondo valdybos teritoriniam skyriui, kuriame vykdoma reorganizuojamo draudėjo apskaita, pateikia pranešimą kartu su draudėjo reorganizavimo sąlygų dokumento patvirtinta kopija. Draudėjas pranešimą privalo pateikti Fondo valdybos teritoriniam skyriui per 3 dienas nuo Juridinių asmenų registre įregistravimo juridinio asmens teisinio statuso „reorganizuojamas“.

10. Pranešimas gali būti siunčiamas registruotu laišku, kurio spaudo data turi būti ne vėlesnė kaip 3 dienos nuo Juridinių asmenų registre įregistravimo juridinio asmens teisinio statuso „reorganizuojamas“. Pranešimas gali būti siunčiamas faksimiliniu ryšiu, po to per 5 dienas Fondo valdybos teritoriniam skyriui pristatant pranešimo originalą.

11. Kai reorganizuojant draudėją prijungimo būdu dalyvauja du ar daugiau reorganizuojamų draudėjų, Fondo valdybos teritoriniam skyriui pranešimą privalo pateikti kiekvienas reorganizuojamas draudėjas.

12. Reorganizuojant draudėją išdalijimo būdu, reorganizuojamas draudėjas Fondo valdybos teritoriniam skyriui pranešimą privalo pateikti apie kiekvieną draudėją, kuriems pereina reorganizuojamo draudėjo teisės ir pareigos.

13. Reorganizuojamas draudėjas Fondo valdybos teritoriniam skyriui, kuriame vykdoma šio draudėjo apskaita, pateikia formą 2c-SD „Pranešimas apie apdraustojo valstybinio socialinio draudimo pabaigą“ arba formą 2d-SD „Pranešimas apie apdraustųjų valstybinio socialinio draudimo pabaigą“ (nurodydamas apdraustuosius, kurių valstybinis socialinis draudimas nutraukiamas pas reorganizuojamą draudėją ir bus tęsiamas pas kitą draudėją), išskyrus atvejus, kai apdraustasis atleidžiamas iš darbo ar tarnybos (pateikiama forma 2a-SD arba forma 2b-SD). Draudėjas formą 2c-SD arba formą 2d-SD privalo pateikti per 3 dienas nuo apdraustųjų valstybinio socialinio draudimo pabaigos.

14. Draudėjas, pas kurį tęsiamas apdraustųjų valstybinis socialinis draudimas po reorganizavimo, pateikia Fondo valdybos teritoriniam skyriui, kuriame vykdoma šio draudėjo apskaita, formą 1c-SD „Pranešimas apie apdraustojo valstybinio socialinio draudimo pradžią“ arba formą 1d-SD „Pranešimas apie apdraustųjų valstybiniu socialiniu draudimu pradžią“, nurodydamas apdraustuosius, kurių valstybinis socialinis draudimas tęsiamas. Draudėjas formą 1c-SD arba formą 1d-SD privalo pateikti per 3 dienas nuo apdraustųjų valstybinio socialinio draudimo pradžios.

IV. FORMOS 6-SD UŽPILDYMAS

15. Pranešime pildomi:

15.1. draudėjo duomenys iki reorganizavimo:

15.1.1. pavadinimas;

15.1.2. juridinio asmens kodas;

15.1.3. draudėjo kodas;

15.2. draudėjo duomenys po reorganizavimo:

15.2.1. pavadinimas;

15.2.2. juridinio asmens kodas;

15.2.3. draudėjo kodas;

15.2.4. adresas ir asmens, atsakingo už dokumentų pildymą, darbo telefono numeris;

15.3. pranešimo registracijos data ir numeris;

15.4 reorganizavimo data pildoma, kai draudėjas reorganizuojamas sujungimo arba padalijimo būdu. Nurodoma data, kai naujasis juridinis asmuo (draudėjas) įregistruojamas Juridinių asmenų registre;

15.5. reorganizavimo pradžios data pildoma, kai draudėjas reorganizuojamas prijungimo arba išdalijimo būdu. Nurodoma reorganizavimo pradžios data, kai Juridinių asmenų registre įregistruojamas juridinio asmens teisinis statusas „reorganizuojamas“;

15.6. reorganizavimo būdas nurodomas vadovaujantis Lietuvos Respublikos civilinio kodekso 2.97, 2.103 straipsnių nuostatomis.

16. Pranešimas patvirtinamas draudėjo (vadovo) bei formą užpildžiusio asmens parašais ir draudėjo antspaudu (jeigu antspaudą turi ar privalo turėti).

V. BAIGIAMOSIOS NUOSTATOS

17. Jeigu apdraustieji draudėjo reorganizavimo metu buvo išleisti nemokamų atostogų (pateikta forma 12a-SD arba forma 12-SD) ar atostogų vaikui prižiūrėti, kol jam sueis treji metai (pateikta forma 9-SD) ir šios atostogos po draudėjo reorganizavimo bus tęsiamos, draudėjas, kuris teikia pranešimus apie valstybinio socialinio draudimo pabaigą, kartu pateikia Fondo valdybos teritoriniam skyriui pranešimus apie minėtų atostogų nutraukimą, nurodydamas valstybinio socialinio draudimo pabaigos datą. Draudėjas, kuris teikia pranešimus apie apdraustųjų valstybinio socialinio draudimo pradžią, kartu pateikia Fondo valdybos teritoriniam skyriui naujus pranešimus (forma 12a-SD arba forma 12-SD, forma 9-SD) apie minėtas atostogas (jų tęstinumą), nurodydamas valstybinio socialinio draudimo pradžios datą.

18. Draudėjas, nustatęs, kad pateikė klaidingą informaciją, Fondo valdybos nustatyta tvarka nedelsiant teikia patikslintą informaciją Fondo valdybos teritoriniam skyriui.

19. Už pranešimo pateikimo tvarkos pažeidimą (pavėluotą pateikimą, nepateikimą, neteisingų duomenų pateikimą) draudėjui numatyta administracinė atsakomybė.

______________

Forma 6-SD patvirtinta

Valstybinio socialinio draudimo fondo

valdybos prie Socialinės apsaugos ir darbo

ministerijos direktoriaus 2006 m. vasario 27 d.

įsakymu Nr. V-81

Iki reorganizavimo	_____________________	_____________________

(draudėjo pavadinimas)	(juridinio asmens kodas)

Draudėjo kodas

Po reorganizavimo	_____________________	_____________________

(draudėjo pavadinimas)	(juridinio asmens kodas)

Draudėjo kodas ___________	_____________________	_____________________

(adresas)	(tel. Nr.)

Valstybinio socialinio draudimo fondo valdybos

skyriui

PRANEŠIMAS

APIE DRAUDĖJO REORGANIZAVIMĄ

Nr. ______

(Data)

Reorganizavimo data	Reorganizavimo pradžios data
(pildoma, kai draudėjas reorganizuojamas sujungimo arba padalijimo būdu)	(pildoma, kai draudėjas reorganizuojamas prijungimo arba išdalijimo būdu)

Reorganizavimo būdas (reikalingą pažymėti „X“ ženklu):

– prijungimas
– sujungimas
– išdalijimas
– padalijimas

___________________________	____________	______________________

(Vadovo pareigų pavadinimas)	(Parašas)	(Vardas ir pavardė)

(A. V.)

___________________________	____________	______________________

(Formą užpildžiusio asmens	(Parašas)	(Vardas ir pavardė)

pareigų pavadinimas)

______________